To mænd har fredag mistet livet efter et frontalt sammenstød mellem to personbiler syd for Koldby i Thy. Det skriver Midt- og Vestjyllands Politi i en pressemeddelse. Der er tale om to 21-årige mænd, som begge er fra Lemvigegnen. Mændene sad sammen i en bil, som kørte frontalt ind i en anden bil på Hovedvej A11 omkring klokken 14.45. I det andet køretøj sad en 32-årig mandlig fører fra Thistedegnen. Han blev kvæstet, men er dog uden for livsfare. Årsagen til sammenstødet er endnu ukendt. Hovedvej A11 var i flere timer spærret, men er igen åben for færdsel. De nærmeste pårørende er underrettet. Omkring samme tidspunkt fredag afgik en 62-årig kvinde ved døden efter en bilulykke ved Sindal - også her var der tale om et frontalt sammenstød.

Referat:
Det er det andet frontale sammenstød i Nordjylland, der fredag koster menneskeliv.